UREDBA SVETA (ES) št. 74/2008

z dne 20. decembra 2007

o ustanovitvi „Skupnega podjetja ARTEMIS“ za izvedbo skupne tehnološke pobude o vgrajenih računalniških sistemih

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 171 in 172 Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju mnenja Evropskega ekonomsko-socialnega odbora (1),

ob upoštevanju naslednjega:

Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (2) (v nadaljnjem besedilu „Sedmi okvirni program“) določa prispevek Skupnosti k vzpostavitvi dolgoročnih javno-zasebnih partnerstev v obliki skupnih tehnoloških pobud, ki bi se lahko izvajale prek skupnih podjetij v smislu člena 171 Pogodbe. Te skupne tehnološke pobude izhajajo iz dela, opravljenega v okviru evropskih tehnoloških platform, ki so bile vzpostavljene že v skladu s Šestim okvirnim programom in vključujejo izbrane vidike raziskav na njihovem področju. Združevati bi morale naložbe zasebnega sektorja in evropsko javno financiranje, vključno s financiranjem iz Sedmega okvirnega programa.

V Odločbi Sveta 2006/971/ES z dne 19. decembra 2006 o posebnem programu „Sodelovanje“ za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (3) (v nadaljnjem besedilu „posebni program Sodelovanje“) je poudarjeno, da so za pospešitev razvoja pomembnih tehnologij z obsežnimi raziskovalnimi dejavnostmi na ravni Skupnosti, zlasti s skupnimi tehnološkimi pobudami, potrebna ambiciozna vseevropska javno-zasebna partnerstva.

V lizbonski agendi za rast in delovna mesta je poudarjena potreba po razvoju ugodnih pogojev za naložbe v znanje in inovacije v Skupnosti zaradi spodbujanja konkurenčnosti, rasti in zaposlovanja.

Svet je v Sklepih z dne 25. in 26. novembra 2004 spodbudil Komisijo, naj še naprej izboljšuje zasnove tehnoloških platform in skupnih tehnoloških pobud. Poudaril je, da bi lahko takšne pobude prispevale k usklajevanju raziskovalnih prizadevanj Skupnosti z namenom doseganja sinergij z dejavnostmi obstoječih programov, kot sta EUREKA in COST, ob upoštevanju njihovega pomembnega prispevka k raziskavam in razvoju.

Evropska podjetja ter druge raziskovalne in razvojne organizacije, ki delujejo na področju vgrajenih računalniških sistemov, so prevzeli vodilno vlogo pri vzpostavitvi evropske tehnološke platforme o vgrajenih računalniških sistemih (v nadaljnjem besedilu „tehnološka platforma ARTEMIS“) v skladu s Šestim okvirnim programom. Tehnološka platforma ARTEMIS je razvila strateški raziskovalni program, ki temelji na obširnem posvetovanju z javnimi in zasebnimi interesnimi skupinami. V strateškem raziskovalnem programu so opredeljene prednostne naloge v okviru vgrajenih računalniških sistemov in priporočene smernice za skupno tehnološko pobudo na tem področju.

Skupna tehnološka pobuda o vgrajenih računalniških sistemih je odziv na Sporočilo Komisije z dne 6. aprila 2005 z naslovom „Oblikovanje ERP znanja za rast“ in Sporočilo z dne 20. julija 2005 z naslovom „Skupni ukrepi za rast in zaposlovanje: Lizbonski program Skupnosti“, ki pozivata k novemu in ambicioznejšemu pristopu k obsežnim javno-zasebnim partnerstvom na področjih, ki so velikega pomena za konkurenčnost Evrope in so bila določena v dialogu z industrijo.

Skupna tehnološka pobuda o vgrajenih računalniških sistemih je odgovor na potrebo po podpori prodornim informacijskim in komunikacijskim tehnologijam, ki je opisana v poročilu „Ustvarjanje inovativne Evrope“ iz januarja 2006 (4) . Prav tako je v tem poročilu izraženo priznanje skupnemu modelu tehnološke platforme ARTEMIS za združevanje nacionalnega financiranja in financiranja Skupnosti v okviru jasne pravne strukture ter na usklajen in sinhron način.

Skupna tehnološka pobuda o vgrajenih računalniških sistemih bi morala ustvariti trajnostno javno-zasebno partnerstvo ter povečati in spodbuditi zasebne in javne naložbe v sektor vgrajenih sistemov v Evropi, kar bi v tej uredbi moralo pomeniti države članice Evropske unije (v nadaljnjem besedilu „države članice“) in države, pridružene Sedmemu okvirnemu programu (v nadaljnjem besedilu „pridružene države“). Skupna tehnološka pobuda o vgrajenih računalniških sistemih bi si morala prizadevati tudi za učinkovito usklajevanje ter sinergijo virov in financiranja iz okvirnega programa, industrije, nacionalnih raziskovalnih in razvojnih programov ter medvladnih raziskovalnih in razvojnih programov (EUREKA), s tem pa bi v prihodnje prispevala k večji rasti, konkurenčnosti in trajnostnemu razvoju Evrope. Poleg tega bi moral biti njen cilj tudi spodbujanje sodelovanja med vsemi interesnimi skupinami, kot so industrija, vključno z malimi in srednje velikimi podjetji (MSP), nacionalni organi, akademski svet in raziskovalna središča, ki bi svoja prizadevanja združili in jih usmerili v raziskave.

V skupni tehnološki pobudi o vgrajenih računalniških sistemih bi moral biti določen skupaj dogovorjen raziskovalni program (v nadaljnjem besedilu „raziskovalni program“), ki bi dosledno upošteval priporočila iz strateškega raziskovalnega programa, ki ga je razvila tehnološka platforma ARTEMIS. V okviru tega raziskovalnega programa bi bilo treba določiti in redno preverjati raziskovalne prednostne naloge za razvoj in prevzem ključnih tehnologij za vgrajene računalniške sisteme na različnih področjih uporabe, s čimer bi povečali konkurenčnost Evrope ter omogočili razvoj novih trgov in družbenih aplikacij.

Skupna tehnološka pobuda o vgrajenih računalniških sistemih bi morala obravnavati načrtovanje, razvoj in uporabo splošno razširjenih, interoperabilnih, stroškovno učinkovitih, močnih in varnih elektronskih in programskih sistemov. Zagotoviti bi morala referenčne načrte in arhitekture, ki bi ponujali skupne arhitekturne pristope za določen spekter aplikacij, vmesno opremo, ki omogoča brezhibno povezanost in interoperabilnost, ter metode in orodja načrtovanja za integrirane sisteme za hiter razvoj in izdelavo prototipov.

Zaradi pomena in obsega navedenih ciljev skupne tehnološke pobude o vgrajenih računalniških sistemih, obsega potrebnih finančnih in tehničnih sredstev ter potrebe po doseganju učinkovitega sodelovanja in sinergije sredstev in financiranja je potrebno ukrepanje Skupnosti. Zato je treba v skladu s členom 171 Pogodbe ustanoviti skupno podjetje (v nadaljnjem besedilu „Skupno podjetje ARTEMIS“) kot pravno osebo, ki bo odgovorna za izvajanje skupne tehnološke pobude o vgrajenih računalniških sistemih. Za zagotovitev ustreznega vodenja raziskovalnih in razvojnih dejavnosti, ki se bodo začele v okviru Sedmega okvirnega programa (2007–2013), bi bilo treba Skupno podjetje ARTEMIS ustanoviti za obdobje do 31. decembra 2017.

Cilji Skupnega podjetja ARTEMIS naj bi se dosegali z združevanjem sredstev iz javnega in zasebnega sektorja za podporo raziskovalnim in razvojnim dejavnostim v obliki projektov. V ta namen bi moralo biti Skupnemu podjetju ARTEMIS omogočeno, da pripravi konkurenčne razpise za zbiranje predlogov projektov za izvajanje posameznih delov raziskovalnega programa. Takšne raziskovalne in razvojne dejavnosti bi morale spoštovati temeljna etična načela Sedmega okvirnega programa.

Ustanovni člani Skupnega podjetja ARTEMIS bi morali bili Skupnost, Belgija, Danska, Nemčija, Estonija, Irska, Grčija, Španija, Francija, Italija, Madžarska, Nizozemska, Avstrija, Portugalska, Romunija, Slovenija, Finska, Švedska in Združeno kraljestvo ter ARTEMISIA, združenje, ki zastopa podjetja in druge raziskovalne in razvojne organizacije, dejavne na področju vgrajenih računalniških sistemov v Evropi. Skupno podjetje ARTEMIS bi moralo biti odprto za nove člane.

Na voljo so lahko tudi druge možnosti financiranja, med drugim iz Evropske investicijske banke (EIB), predvsem iz Sklada za financiranje na osnovi delitve tveganja, ki sta ga skupaj razvili EIB in Komisija na podlagi Priloge III k Odločbi 2006/971/ES.

Projekti bi morali biti podprti s finančnimi prispevki Evropske skupnosti in držav članic ARTEMIS ter s stvarnimi prispevki raziskovalnih in razvojnih organizacij, ki sodelujejo pri projektih Skupnega podjetja ARTEMIS.

Javno financiranje za raziskovalne in razvojne dejavnosti na podlagi javnih in konkurenčnih razpisov za zbiranje predlogov, ki jih objavi Skupno podjetje ARTEMIS, bi moralo vključevati nacionalne finančne prispevke držav članic ARTEMIS in finančni prispevek Skupnega podjetja ARTEMIS. Finančni prispevek Skupnega podjetja ARTEMIS bi se moral določiti glede na odstotek stroškov za raziskave in razvoj, ki jih imajo udeleženci projektov. Ta odstotek bi moral biti enak za vse udeležence projektov v vsakem od razpisov za zbiranje predlogov.

V času trajanja Skupnega podjetja ARTEMIS bi morale raziskovalne in razvojne organizacije, ki sodelujejo v projektih, zagotoviti sredstva, ki so enaka skupnim javnim sredstvom za raziskovalne in razvojne dejavnosti ali pa ta sredstva presegajo.

Ker bi bilo treba zagotoviti stabilne pogoje zaposlovanja in enako obravnavanje osebja ter da se pritegne najboljše specializirano znanstveno in tehnično osebje, bi bilo treba za vse osebje, ki se zaposli v Skupnem podjetju ARTEMIS, uporabljati Kadrovske predpise za uradnike in Pogoje za zaposlitev drugih uslužbencev, določene z Uredbo Sveta (EGS, Euratom, ESPJ) št. 259/68 (5) .

Skupno podjetje ARTEMIS bi moralo v skladu z Uredbo Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (6) (v nadaljnjem besedilu „Finančna uredba“), in po predhodnem soglasju Komisije sprejeti posebna finančna pravila, pri katerih se upoštevajo njegove posebne operativne potrebe, ki izhajajo zlasti iz potrebe po združevanju financiranja Skupnosti in nacionalnega financiranja za učinkovito in pravočasno podporo raziskovalnim in razvojnim dejavnostim. Da se zagotovi usklajeno obravnavanje udeležencev v raziskovalnih dejavnosti Skupnega podjetja ARTEMIS in udeležencev pri posrednih ukrepih v sklopu Sedmega okvirnega programa, je primerno, da v skladu z Uredbo (ES) št. 1906/2006 Evropskega parlamenta in Sveta z dne 18. decembra 2006 o določitvi pravil za udeležbo podjetij, raziskovalnih središč in univerz pri ukrepih v okviru Sedmega okvirnega programa in razširjanju rezultatov raziskav (2007–2013) (7) davek na dodano vrednost ne bi spadal med stroške, upravičene do financiranja Skupnosti.

Sprejeti bi bilo treba ustrezne ukrepe za preprečitev nepravilnosti in goljufij ter ustrezne ukrepe za izterjavo izgubljenih, nepravilno izplačanih ali nepravilno uporabljenih sredstev v skladu z Uredbo Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti (8) , Uredbo Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (9) , ter Uredbo (ES) št. 1073/1999 Evropskega parlamenta in Sveta z dne 25. maja 1999 o preiskavah, ki jih izvaja Evropski urad za boj proti goljufijam (OLAF) (10) .

Ker cilja te uredbe, in sicer ustanovitve Skupnega podjetja ARTEMIS, države članice ne morejo zadovoljivo doseči zaradi nadnacionalnega značaja velikih raziskovalnih izzivov, ki zahteva združevanje komplementarnih znanj in finančnih sredstev iz različnih sektorjev in prek nacionalnih meja, in ker ta cilj lažje doseže Skupnosti, Skupnost lahko sprejme ukrepe v skladu z načelom subsidiarnosti iz člena 5 Pogodbe. Skladno z načelom sorazmernosti iz navedenega člena ta uredba ne prekoračuje okvirov, ki so potrebni za doseganje navedenega cilja –

SPREJEL NASLEDNJO UREDBO:

Člen 1

Ustanovitev skupnega podjetja

1. Za izvajanje skupne tehnološke pobude (JTI) o vgrajenih računalniških sistemih se za obdobje do 31. decembra 2017 ustanovi skupno podjetje v smislu člena 171 Pogodbe (v nadaljnjem besedilu „Skupno podjetje ARTEMIS“).

2. Sedež Skupnega podjetja ARTEMIS je v Bruslju v Belgiji.

Člen 2

Cilji

Skupno podjetje ARTEMIS prispeva k izvajanju Sedmega okvirnega programa in teme „Informacijske in komunikacijske tehnologije“ posebnega programa „Sodelovanje“. Naloge Skupnega podjetja ARTEMIS so zlasti:

opredeliti in izvajati „raziskovalni program“ za razvoj ključnih tehnologij za vgrajene računalniške sisteme na različnih področjih uporabe z namenom izboljšati evropsko konkurenčnost in vzdržnost ter omogočiti oblikovanje novih trgov in družbenih aplikacij. Dejavnosti za izvajanje raziskovalnega programa so v nadaljevanju imenovane „raziskovalne in razvojne dejavnosti“;

spodbujati javno-zasebno partnerstvo, katerega cilj je aktiviranje in združevanje prizadevanj Skupnosti ter nacionalnih in zasebnih prizadevanj, povečanje vseh naložb v raziskave in razvoj na področju vgrajenih računalniških sistemov ter spodbujanje sodelovanja med javnim in zasebnim sektorjem;

doseči sinergijo in usklajenost evropskih raziskovalnih in razvojnih prizadevanj na področju vgrajenih računalniških sistemov, vključno s postopnim vključevanjem povezanih dejavnosti, ki se zdaj izvajajo z medvladnimi raziskovalnimi in razvojnimi programi (EUREKA), v Skupno podjetje ARTEMIS, če je s tem mogoče ustvariti dodano vrednost;

Člen 3

Pravni status

Skupno podjetje ARTEMIS je organ Skupnosti in je pravna oseba. V vseh državah članicah Evropske skupnosti uživa kar najširšo pravno in poslovno sposobnost, ki jo pravnim osebam priznava zakonodaja teh držav. Zlasti lahko pridobiva premično in nepremično premoženje in z njim razpolaga ter je lahko stranka v sodnem postopku.

Člen 4

Statut

Sprejme se Statut Skupnega podjetja ARTEMIS, kot je določen v Prilogi; Statut Skupnega podjetja ARTEMIS je sestavni del te uredbe.

Člen 5

Prispevek Skupnosti

1. Najvišji prispevek Skupnosti za Skupno podjetje ARTEMIS za kritje stroškov poslovanja in financiranje raziskovalnih in razvojnih dejavnosti znaša 420 milijonov EUR, ki se plača iz sredstev splošnega proračuna Evropske unije, dodeljenih temi „Informacijske in komunikacijske tehnologije“ posebnega programa „Sodelovanje“.

2. Finančni prispevek Skupnosti urejajo splošni sporazum in letni finančni sporazumi, ki jih Komisija v imenu Skupnosti podpiše s Skupnim podjetjem ARTEMIS.

3. Prispevek Skupnosti Skupnemu podjetju ARTEMIS za financiranje projektov se dodeli na podlagi javnih in konkurenčnih razpisov za zbiranje predlogov.

Člen 6

Finančna pravila

1. Skupno podjetje ARTEMIS sprejme posebna finančna pravila v skladu s členom 185(1) Finančne uredbe. Finančna pravila lahko odstopajo od pravil iz Uredbe Komisije (ES, EURATOM) št. 2343/2002 z dne 19. novembra 2002 o okvirni finančni uredbi za organe iz člena 185 Finančne uredbe (11), kadar to zahtevajo posebne operativne potrebe Skupnega podjetja ARTEMIS in po predhodni pridobitvi soglasja Komisije.

2. Skupno podjetje ARTEMIS ima lastno službo za izvajanje notranje revizije.

Člen 7

Osebje

1. Za osebje Skupnega podjetja ARTEMIS in njegovega izvršnega direktorja se uporabljajo Kadrovski predpisi za uradnike Evropskih skupnosti, Pogoji za zaposlitev drugih uslužbencev Evropskih skupnosti in pravila, ki so jih institucije Evropskih skupnosti skupaj sprejele za izvajanje teh kadrovskih predpisov in pogojev za zaposlitev.

2. Brez poseganja v odstavek 3 tega člena in člen 7(2) Statuta Skupno podjetje ARTEMIS v zvezi s svojim osebjem izvaja pristojnosti, ki jih organu za imenovanje dodeljujejo Kadrovski predpisi za uradnike Evropskih skupnosti, in ki jih organu, pooblaščenemu za sklepanje pogodb, dodeljujejo Pogoji za zaposlitev drugih uslužbencev Evropskih skupnosti.

3. Upravni odbor v soglasju s Komisijo sprejme potrebne izvedbene ukrepe iz člena 110 Kadrovskih predpisov za uradnike Evropskih skupnosti in Pogojev za zaposlitev drugih uslužbencev Evropskih skupnosti.

4. Obseg osebja se določi v okviru organizacijske sheme Skupnega podjetja ARTEMIS, ta pa se določi v njegovem letnem proračunu.

5. Člani osebja Skupnega podjetja ARTEMIS so začasni in pogodbeni uslužbenci s pogodbami za določen čas, ki se lahko podaljšajo največ enkrat, za določen čas. Skupno trajanje zaposlitve ne sme presegati sedmih let in ne sme v nobenem primeru trajati dlje od obdobja delovanja skupnega podjetja.

6. Vse stroške v zvezi z osebjem nosi Skupno podjetje ARTEMIS.

7. Skupno podjetje ARTEMIS lahko sprejme določbe, ki omogočajo dodelitev strokovnjakov Skupnemu podjetju ARTEMIS.

Člen 8

Privilegiji in imunitete

Za Skupno podjetje ARTEMIS in njegovo osebje se uporablja Protokol o privilegijih in imunitetah Evropskih skupnosti.

Člen 9

Odgovornost

1. Pogodbeno odgovornost Skupnega podjetja ARTEMIS urejajo ustrezne pogodbene določbe in pravo, ki se uporablja za zadevni sporazum ali pogodbo.

2. V primeru nepogodbene odgovornosti Skupno podjetje ARTEMIS v skladu s splošnimi načeli, ki so skupna pravnim ureditvam držav članic, povrne vso škodo, ki so jo povzročili njegovi uslužbenci pri opravljanju svojih dolžnosti.

3. Vsako izplačilo Skupnega podjetja ARTEMIS v zvezi z odgovornostjo iz odstavkov 1 in 2 ter stroški in izdatki, nastali v povezavi s tem, se štejejo kot izdatki Skupnega podjetja ARTEMIS in se krijejo iz sredstev Skupnega podjetja ARTEMIS.

4. Skupno podjetje ARTEMIS je izključno odgovorno za izpolnjevanje svojih obveznosti.

Člen 10

Pristojnost Sodišča in pravo, ki se uporabi

1. Sodišče je pristojno:

2. Za vse zadeve, ki niso zajete v tej uredbi ali drugih aktih zakonodaje Skupnosti, se uporablja pravo države, v kateri je sedež Skupnega podjetja ARTEMIS.

Člen 11

Poročilo, ocena in razrešnica

1. Komisija predloži Evropskemu parlamentu in Svetu letno poročilo o napredku, ki ga je doseglo Skupno podjetje ARTEMIS. Poročilo vsebuje podrobnosti glede izvajanja skupne tehnološke pobude o vgrajenih računalniških sistemih, med drugim število predloženih predlogov, število predlogov, izbranih za financiranje, vrsto udeležencev, vključno z MSP, in nacionalne statistične podatke.

2. Komisija s pomočjo neodvisnih strokovnjakov do 31. decembra 2010 in nato do 31. decembra 2013 pripravi vmesno oceno Skupnega podjetja ARTEMIS, in sicer na podlagi pristojnosti in nalog, določenih po posvetovanju s Skupnim podjetjem ARTEMIS. Ocenjuje se kakovost in učinkovitost Skupnega podjetja ARTEMIS ter napredek pri doseganju zastavljenih ciljev. Komisija Evropskemu parlamentu in Svetu sporoči ugotovitve ocenjevanja skupaj s svojimi pripombami in po potrebi predlogi za spremembo te uredbe, vključno z morebitno predčasno likvidacijo skupnega podjetja.

3. Komisija najpozneje šest mesecev po likvidaciji Skupnega podjetja ARTEMIS ob pomoči neodvisnih strokovnjakov pripravi končno oceno Skupnega podjetja ARTEMIS. Rezultati končne ocene se predložijo Evropskemu parlamentu in Svetu.

4. Razrešnico za izvajanje proračuna Skupnega podjetja ARTEMIS da Evropski parlament na priporočilo Sveta v skladu s postopkom iz finančnih pravil Skupnega podjetja ARTEMIS iz člena 6.

Člen 12

Zaščita finančnih interesov članov in ukrepi proti goljufijam

1. Skupno podjetje ARTEMIS zagotovi, da so finančni interesi članov ustrezno zaščiteni, in sicer z izvajanjem ali naročanjem ustreznih notranjih in zunanjih kontrol.

2. V primeru nepravilnosti si člani Skupnega podjetja ARTEMIS pridržujejo pravico do izterjave nepravilno porabljenih zneskov, vključno z zmanjšanjem ali ukinitvijo poznejših prispevkov Skupnemu podjetju ARTEMIS.

3. Za boj proti goljufiji, korupciji ali drugim nezakonitim dejanjem se uporablja Uredba (ES) št. 1073/1999.

4. Skupno podjetje ARTEMIS izvaja pri prejemnikih javnih sredstev Skupnega podjetja ARTEMIS preglede na kraju samem in finančne revizije. Te preglede in revizije izvede Skupno podjetje ARTEMIS samo ali pa jih v njegovem imenu opravlja država članica ARTEMIS. Države članice ARTEMIS lahko pri prejemnikih nacionalnih sredstev izvedejo kakršne koli druge preglede in revizije, če se jim zdi to potrebno, in rezultate sporočijo Skupnemu podjetju ARTEMIS.

5. Komisija in/ali Računsko sodišče lahko po potrebi izvedeta preglede na kraju samem pri prejemnikih sredstev Skupnega podjetja ARTEMIS in osebah, odgovornih za dodelitev sredstev. V ta namen Skupno podjetje ARTEMIS zagotovi, da sporazumi o dodelitvi sredstev in pogodbe dajejo Komisiji in/ali Računskemu sodišču pravico, da izvajata ustrezne kontrole in v primeru odkritja nepravilnosti naložita odvračilne in sorazmerne kazni.

6. Evropski urad za boj proti goljufijam (OLAF), ustanovljen s Sklepom Komisije 1999/352/ES, ESPJ, Euratom (12), ima v zvezi s Skupnim podjetjem ARTEMIS in njegovim osebjem enake pristojnosti, kot jih ima v zvezi s službami Komisije. Skupno podjetje ARTEMIS takoj po ustanovitvi pristopi k Medinstitucionalnemu sporazumu z dne 25. maja 1999 med Evropskim parlamentom, Svetom in Komisijo o notranjih preiskavah, ki jih opravlja OLAF (13). Skupno podjetje ARTEMIS sprejme potrebne ukrepe, s katerimi se omogočijo notranje preiskave, ki jih opravlja OLAF.

Člen 13

Zaupnost

Brez poseganja v člen 14 Skupno podjetje ARTEMIS zagotovi zaščito občutljivih informacij, katerih razkritje bi lahko ogrozilo interese njegovih članov ali udeležencev projektov.

Člen 14

Preglednost

1. Za dokumente, ki jih hrani Skupno podjetje ARTEMIS, se uporablja Uredba (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije (14).

2. Skupno podjetje ARTEMIS sprejme praktične ureditve za izvajanje Uredbe (ES) št. 1049/2001 do 7. avgusta 2008.

3. Zoper odločitve, ki jih Skupno podjetje ARTEMIS sprejme na podlagi člena 8 Uredbe (ES) št. 1049/2001, se lahko v skladu s pogoji, določenimi v členih 195 oziroma 230 Pogodbe vloži pritožba pri varuhu človekovih pravic oziroma sproži postopek pred Sodiščem.

Člen 15

Intelektualna lastnina

Pravila, ki urejajo zaščito, uporabo in razširjanje rezultatov raziskav in temeljijo na Uredbi (ES) št. 1906/2006, so določena v členu 23 Statuta.

Člen 16

Pripravljalni ukrepi

1. Komisija je odgovorna za vzpostavitev in začetno delovanje Skupnega podjetja ARTEMIS, dokler Skupno podjetje ni sposobno za izvrševanje lastnega proračuna. V skladu s pravom Skupnosti ter v sodelovanju z drugimi ustanovnimi člani in ob udeležbi pristojnih organov Komisija izvaja vse potrebne ukrepe.

2. Dokler upravni odbor v skladu s členom 7(2) Statuta ne imenuje izvršnega direktorja in ta ne prevzame svojih dolžnosti, lahko Komisija v ta namen začasno dodeli omejeno število svojih uradnikov, vključno z uradnikom za opravljanje nalog izvršnega direktorja.

3. Začasni izvršni direktor lahko, potem ko v to privoli upravni odbor, odobri vsa plačila, krita s sredstvi iz proračuna Skupnega podjetja ARTEMIS, po sprejetju načrta o ustanovitvi Skupnega podjetja ARTEMIS pa lahko sklepa pogodbe, vključno s pogodbami o zaposlitvi. Odredbodajalec Komisije lahko odobri vsa plačila, krita s sredstvi iz proračuna Skupnega podjetja ARTEMIS.

Člen 17

Podpora države gostiteljice

Skupno podjetje ARTEMIS in Belgija skleneta sporazum o gostovanju v zvezi z zagotovitvijo pisarn, privilegiji in imunitetami ter drugo podporo, ki jo Belgija nudi Skupnemu podjetju ARTEMIS.

Člen 18

Začetek veljavnosti

Ta uredba začne veljati tretji dan po objavi v Uradnem listu Evropske unije.

(1) Mnenje z dne 24. oktobra 2007 (še ni objavljeno v Uradnem listu).

(2) UL L 412, 30.12.2006, str. 1.

(3) UL L 400, 30.12.2006, str. 86. Popravljena različica v UL L 54, 22.2.2007, str. 30.

(4) http://ec.europa.eu/invest-in-research/action/2006_ahogroup_en.htm

(5) UL L 56, 4.3.1968, str. 1. Uredba, kakor je bila nazadnje spremenjena z Uredbo (ES, Euratom) št. 337/2007 (UL L 90, 30.3.2007, str. 1).

(6) UL L 248, 16.9.2002, str. 1. Uredba, kakor je bila nazadnje spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

(7) UL L 391, 30.12.2006, str. 1.

(8) UL L 312, 23.12.1995, str. 1.

(9) UL L 292, 15.11.1996, str. 2.

(10) UL L 136, 31.5.1999, str. 1.

(11) UL L 357, 31.12.2002, str. 72.

(12) UL L 136, 31.5.1999, str. 20.

(13) UL L 136, 31.5.1999, str. 15.

(14) UL L 145, 31.5.2001, str. 43.

PRILOGA

STATUT SKUPNEGA PODJETJA ARTEMIS

Člen 1

Opredelitev pojmov

Za namene tega statuta se uporabljajo naslednje opredelitve pojmov:

(a) „projekt“ pomeni raziskovalni in/ali razvojni projekt, ki ga Skupno podjetje ARTEMIS izbere na podlagi javnih in konkurenčnih razpisov za zbiranje predlogov in ga nato tudi delno financira;

(b) „skupni stroški“ pomenijo upravičene stroške projektov, kakor jih določijo pristojni organi, ki zagotavljajo finančna sredstva in izdajajo sporazume o dodelitvi sredstev;

(c) „stroški poslovanja“ pomenijo stroške, ki so potrebni za delovanje Skupnega podjetja ARTEMIS, brez financiranja raziskovalnih in razvojnih dejavnosti;

(d) „pridruženi subjekt“ pomeni pridruženi subjekt, kakor je opredeljen v členu 2 Uredbe (ES) št. 1906/2006.

Člen 2

Naloge in dejavnosti

Glavne naloge in dejavnosti Skupnega podjetja ARTEMIS so:

(a) vzpostaviti in trajnostno upravljati skupne tehnološke pobude o vgrajenih računalniških sistemih;

(b) opredeliti in po potrebi prilagoditi večletni strateški načrt, tudi raziskovalni program, kot je navedeno v členu 19(1);

(c) opredeliti in izvajati letne izvedbene načrte iz člena 19(3) za izvajanje večletnega strateškega načrta, kot je navedeno v členu 19(1);

(d) objaviti razpise za zbiranje predlogov, oceniti predloge ter dodeliti razpoložljiva finančna sredstva projektom, izbranim z odprtimi, preglednimi in učinkovitimi postopki;

(e) razviti tesno sodelovanje in zagotoviti usklajevanje z evropskimi (zlasti s Sedmim okvirnim programom), nacionalnimi in nadnacionalnimi dejavnostmi, organi in interesnimi skupinami z namenom spodbujanja plodnega inovacijskega okolja v Evropi in večjih sinergij ter izkoriščanja rezultatov raziskav in razvoja na področju vgrajenih računalniških sistemov;

(f) spremljati napredek pri uresničevanju ciljev Skupnega podjetja ARTEMIS;

(g) opravljati komunikacijske dejavnosti in dejavnosti razširjanja informacij;

(h) objavljati informacije o projektih, vključno z imeni udeležencev in zneskom finančnega prispevka Skupnega podjetja ARTEMIS na udeleženca;

(i) izvajati vse druge dejavnosti, potrebne za doseganje ciljev iz člena 2 Uredbe.

Člen 3

Člani

1. Ustanovni člani Skupnega podjetja ARTEMIS (v nadaljnjem besedilu „ustanovni člani“) so:

(a) Evropska skupnost, ki jo zastopa Komisija;

(b) Belgija, Danska, Nemčija, Estonija, Irska, Grčija, Španija, Francija, Italija, Madžarska, Nizozemska, Avstrija, Portugalska, Romunija, Slovenija, Finska, Švedska in Združeno kraljestvo in

(c) po sprejetju Statuta Skupnega podjetja ARTEMIS združenje ARTEMISIA (v nadaljnjem besedilu „ARTEMISIA“), združenje, registrirano po nizozemskem pravu (št. registracije 17201341), ki ima sedež v Eindhovnu (Nizozemska) in zastopa podjetja ter druge raziskovalne in razvojne akterje, ki so dejavni na področju vgrajenih računalniških sistemov v Evropi.

2. Če se strinjajo s cilji, opisanimi v členu 2 Uredbe, in so pripravljeni prevzeti vse obveznosti članstva, vključno s sprejetjem Statuta Skupnega podjetja ARTEMIS, lahko naslednji subjekti postanejo člani Skupnega podjetja ARTEMIS:

(a) druge države članice in države, pridružene Sedmemu okvirnemu programu;

(b) katera koli druga država (v nadaljnjem besedilu „tretja država“) z raziskovalnimi in razvojnimi politikami ali programi na področju vgrajenih računalniških sistemov;

(c) katera koli druga pravna oseba, ki lahko znatno finančno prispeva k doseganju ciljev Skupnega podjetja ARTEMIS.

3. Ustanovni člani in novi člani iz odstavka 2 se v nadaljevanju imenujejo „člani“.

4. Države članice in pridružene države, ki so članice Skupnega podjetja ARTEMIS, se v nadaljevanju imenujejo „države članice ARTEMIS“. Vsaka država članica ARTEMIS imenuje svojega predstavnika v organih Skupnega podjetja ARTEMIS in določi nacionalni organ ali organe, odgovorne za izpolnjevanje obveznosti v zvezi z izvajanjem dejavnosti Skupnega podjetja ARTEMIS.

5. Države članice ARTEMIS in Komisija se v nadaljevanju imenujejo „javni organi“ Skupnega podjetja ARTEMIS.

Člen 4

Včlanitev in spremembe članstva

1. Vsaka prošnja za novo članstvo v Skupnem podjetju ARTEMIS se naslovi na upravni odbor v skladu s členom 6(2)(a).

2. Države članice ali pridružene države, ki niso ustanovne članice Skupnega podjetja ARTEMIS, postanejo članice, potem ko upravni odbor pisno obvestijo, da soglašajo s Statutom in drugimi določbami, ki urejajo delovanje Skupnega podjetja ARTEMIS.

3. Vsako prošnjo tretje države za članstvo v Skupnem podjetju ARTEMIS obravnava upravni odbor, ki Komisiji nato predloži priporočilo. Komisija lahko ob včlanitvi tretje države predlaga spremembo te uredbe, če so pogajanja s Skupnim podjetjem ARTEMIS uspešna.

4. Odločitve upravnega odbora o včlanitvi katere koli druge pravne osebe ali priporočila upravnega odbora o včlanitvi tretje države se sprejmejo ob upoštevanju ustreznosti in možne dodane vrednosti kandidata za doseganje ciljev Skupnega podjetja ARTEMIS. Za vsako prošnjo za novo članstvo Komisija pravočasno obvesti Svet o oceni in po potrebi odločitvi upravnega odbora.

5. Članstva v Skupnem podjetju ARTEMIS brez predhodnega soglasja upravnega odbora ni dovoljeno prenesti na tretjo osebo.

6. Vsak član lahko izstopi iz Skupnega podjetja ARTEMIS. Izstop postane veljaven in nepreklicen v šestih mesecih po uradnem obvestilu drugih članov, po katerem je nekdanji član razrešen vseh obveznosti, razen tistih, ki jih je že pred izstopom prevzel z odločitvami Skupnega podjetja ARTEMIS v skladu s tem statutom.

Člen 5

Organi Skupnega podjetja ARTEMIS

1. Organi Skupnega podjetja ARTEMIS so:

— upravni odbor,

— izvršni direktor,

— odbor javnih organov,

— odbor za industrijo in raziskave.

2. Če posamezna naloga ni dodeljena enemu od organov, je zanjo pristojen upravni odbor.

Člen 6

Upravni odbor

Sestava, glasovalne pravice in postopek sprejemanja odločitev

(a) Upravni odbor je sestavljen iz predstavnikov članov Skupnega podjetja ARTEMIS ter predsednika odbora za industrijo in raziskave;

(b) vsak član Skupnega podjetja ARTEMIS imenuje svoje predstavnike in glavnega delegata, ki ima glasovalne pravice člana upravnega odbora. Predsednik odbora za industrijo in raziskave nima glasovalnih pravic;

(c) združenje ARTEMISIA in javni organi imajo enake glasovalne pravice, ki skupaj predstavljajo najmanj 90 % vseh glasov. Začetna razporeditev glasovalnih pravic je 50 % za združenje ARTEMISIA in 50 % za javne organe;

(d) razporeditev glasov za javne organe se določi vsako leto sorazmerno s finančnimi sredstvi, ki so jih organi v zadnjih dveh poslovnih letih predvideli za projekte. Komisija ima najmanj 10 % glasov;

(e) prvo poslovno leto in vsa naslednja poslovna leta, v katerih sta dve ali manj držav članic ARTEMIS javna sredstva namenili projektom v prejšnjem poslovnem letu, ima Komisija eno tretjino glasov, ki pripadajo javnim organom. Preostali dve tretjini glasov se enakovredno porazdelita med države članice ARTEMIS;

(f) glasovalne pravice katerega koli novega člana, ki ni država članica ali pridružena država, določi upravni odbor pred včlanitvijo tega člana v Skupno podjetje ARTEMIS;

(g) odločitve se sprejemajo z večino najmanj 75 % vseh glasov, razen če je v tem statutu izrecno navedeno drugače;

(h) predstavniki niso osebno odgovorni za ukrepe, ki jih sprejmejo kot predstavniki upravnega odbora.

Vloga in naloge

Upravni odbor je v celoti odgovoren za delovanje Skupnega podjetja ARTEMIS in nadzira izvajanje njegovih dejavnosti.

Upravni odbor zlasti:

(a) oceni prošnje za članstvo in določi ali priporoči spremembe v članstvu v skladu s členom 4;

(b) brez poseganja v določbe Pogodbe, ki zagotavljajo skladnost s pravom Skupnosti, odloči o prenehanju članstva vsakega člana, ki ne izpolnjuje svojih obveznosti in ki ni ustrezno ukrepal v razumnem času, ki ga je določil izvršni direktor;

(c) sprejme finančna pravila Skupnega podjetja ARTEMIS v skladu s členom 6 Uredbe;

(d) odobri pobude o spremembi Statuta v skladu s členom 24;

(e) odobri večletni strateški načrt, vključno z raziskovalnim programom iz člena 19(1);

(f) nadzira vse dejavnosti Skupnega podjetja ARTEMIS;

(g) spremlja napredek pri izvajanju večletnega strateškega načrta iz člena 19(1);

(h) v skladu s členom 18(4) odobri letni izvedbeni načrt in letni proračunski načrt iz člena 19(3), vključno s kadrovsko organizacijsko shemo iz člena 19(4);

(i) odobri letno poročilo o dejavnostih ter letne računovodske izkaze in bilanco stanja;

(j) imenuje, razreši ali zamenja izvršnega direktorja, mu zagotavlja smernice in spremlja njegovo delo;

(k) ustanovi odbore ali delovne skupine, ki po potrebi izvajajo posebne naloge;

(l) sprejme svoj poslovnik v skladu s odstavkom 3;

(m) dodeli katero koli nalogo, ki ni posebej dodeljena, kateremu od drugih organov Skupnega podjetja ARTEMIS;

(n) sprejme praktične rešitve za izvajanje Uredbe (ES) št. 1049/2001, kakor je navedeno v členu 14 Uredbe.

Skupnost ima pravico veta na vse odločitve v zvezi z uporabo njenih finančnih prispevkov, likvidacijo skupnega podjetja in na vse odločitve v zvezi s točkami (a), (b), (c), (j) in (n).

Poslovnik

(a) Upravni odbor se sestane vsaj dvakrat na leto, običajno na sedežu Skupnega podjetja ARTEMIS;

(b) sejam upravnega odbora predseduje predsednik odbora za industrijo in raziskave;

(c) če upravni odbor ne odloči drugače, je na sejah prisoten izvršni direktor;

(d) dokler upravni odbor ne sprejme svojega poslovnika, seje sklicuje Komisija;

(e) sklepčnost upravnega odbora je podana, če so prisotni predstavniki Komisije, ARTEMISIE in najmanj treh držav članic ARTEMIS.

Člen 7

Izvršni direktor

1. Izvršni direktor je glavni vodstveni delavec, ki je v skladu z odločitvami upravnega odbora odgovoren za vsakodnevno vodenje Skupnega podjetja ARTEMIS in je njegov pravni zastopnik. Direktor svoje naloge opravlja popolnoma neodvisno in odgovarja upravnemu odboru. V zvezi z osebjem izvršuje pooblastila, določena v členu 7(2) Uredbe.

2. Izvršnega direktorja imenuje upravni odbor za obdobje treh let na podlagi razpisa za zbiranje ponudb, objavljenega v Uradnem listu Evropske unije in drugem javno dostopnem periodičnem tisku ali na spletnih straneh. Po oceni učinkovitosti izvršnega direktorja lahko upravni odbor podaljša njegov mandat enkrat za največ štiri leta.

3. Vloga in naloge izvršnega direktorja so:

(a) priprava letnega izvedbenega načrta iz člena 19(3) in letnega proračunskega načrta v sodelovanju z odborom za industrijo in raziskave ter njuna predložitev v odobritev upravnemu odboru v skladu s členom 18;

(b) nadzor organizacije in izvajanja vseh dejavnosti, potrebnih za izvajanje letnega izvedbenega načrta v okviru in v skladu s pravili, določenimi v tem statutu, ter naknadnimi odločitvami, ki jih sprejmeta upravni odbor in odbor javnih organov;

(c) priprava letnega poročila o dejavnostih iz člena 19(4) in letnih računovodskih izkazov ter bilanc stanja iz člena 18(5), ki jih predloži v odobritev upravnemu odboru;

(d) predložitev predlogov o notranjem delovanju Skupnega podjetja ARTEMIS v odobritev upravnemu odboru;

(e) predložitev predlogov v odobritev odboru javnih organov o poslovniku za razpise za zbiranje predlogov, ki jih objavi Skupno podjetje ARTEMIS, vključno s tem povezanim postopkom ocenjevanja in izbire predlogov projektov;

(f) priprava objav razpisov za zbiranje predlogov, vodenje postopka ocenjevanja in izbiranja predlogov ter sklepanja sporazumov o dodelitvi sredstev za izbrane predloge ter naknadnega rednega nadziranja in spremljanja projektov v okviru pooblastil, ki mu jih je podelil odbor javnih organov;

(g) sklepanje sporazumov o dodelitvi sredstev za izvajanje raziskovalnih in razvojnih dejavnosti, kot je navedeno v členih 12 in 13, ter javno naročanje, potrebno za delovanje Skupnega podjetja ARTEMIS, kot je navedeno v členu 20;

(h) odobritev vseh plačil, ki jih mora poravnati Skupno podjetje ARTEMIS;

(i) vzpostavitev in izvajanje vseh potrebnih ukrepov in dejavnosti za oceno napredka Skupnega podjetja ARTEMIS pri doseganju njegovih ciljev, vključno z neodvisnim spremljanjem in revizijo, da bi se ocenili učinkovitost in uspešnost Skupnega podjetja ARTEMIS;

(j) organizacija preverjanja projektov in tehničnih revizij za ovrednotenje rezultatov raziskav in razvoja ter poročanje upravnemu odboru o splošnih rezultatih;

(k) opravljanje finančnih revizij pri udeležencih projekta, bodisi neposredno ali prek nacionalnih javnih organov, v skladu s finančnimi pravili Skupnega podjetja ARTEMIS, če je to potrebno;

(l) pogajanja v zvezi s pogoji za včlanitev novih članov Skupnega podjetja ARTEMIS v imenu in v okviru mandata upravnega odbora;

(m) izvajanje vseh drugih potrebnih ukrepov za uspešno doseganje ciljev Skupnega podjetja ARTEMIS, ki niso predvideni v letnem izvedbenem načrtu iz člena 19(3), v okviru omejitev in pogojev, ki jih določi upravni odbor;

(n) sklicevanje in/ali organizacija sej upravnega odbora in odbora javnih organov ter udeležba na teh sejah v vlogi opazovalca, kadar je to primerno;

(o) zagotavljanje informacij upravnemu odboru na njegovo zahtevo;

(p) predložitev predlogov upravnemu odboru v zvezi z organizacijsko strukturo sekretariata;

(q) izvajanje analiz ocene tveganja in obvladovanja tveganja ter predložitev predlogov upravnemu odboru o zavarovanju, ki bi ga moralo Skupno podjetje ARTEMIS skleniti za izpolnjevanje svojih obveznosti.

4. Ustanovi se sekretariat, za katerega je odgovoren izvršni direktor; sekretariat pomaga izvršnemu direktorju pri opravljanju vseh njegovih nalog, zlasti pa:

(a) nudi administrativno pomoč organom Skupnega podjetja ARTEMIS;

(b) nudi operativno podporo pri ocenjevanju predlogov in spremljanju projektov, vključno s podporo pri organizaciji razpisov za zbiranje predlogov ter pri preverjanju projektov in tehničnih revizijah;

(c) pri vzpostavitvi in vodenju ustreznega sistema notranje revizije in računovodskega sistema;

(d) pri finančnih nalogah, vključno s plačili finančnih prispevkov Skupnega podjetja ARTEMIS udeležencem projektov;

(e) pri podpori komunikacijskim dejavnostim, kot so odnosi z javnostmi, dejavnosti objavljanja in širjenja informacij ter organizacija dogodkov;

(f) pri vodenju javnih razpisov za blago/storitve za Skupno podjetje ARTEMIS v skladu s finančnimi pravili Skupnega podjetja ARTEMIS.

5. Nefinančne naloge sekretariata lahko Skupno podjetje ARTEMIS dodeli zunanjim ponudnikom storitev. Takšne pogodbe se sklenejo v skladu z določbami finančnih pravil Skupnega podjetja ARTEMIS.

Člen 8

Odbor javnih organov

Sestava, glasovalne pravice in postopek sprejemanja odločitev

(a) Odbor javnih organov sestavljajo predstavniki javnih organov Skupnega podjetja ARTEMIS;

(b) vsak javni organ imenuje svoje predstavnike in glavnega delegata, ki ima glasovalne pravice v odboru javnih organov;

(c) tretjina glasovalnih pravic v odboru javnih organov se dodeli Skupnosti, preostali dve tretjini pa se v skladu s členom 11(6)(b) vsako leto dodelita drugim članom odbora javnih organov sorazmerno z višino njihovega finančnega prispevka za dejavnosti Skupnega podjetja ARTEMIS za tisto leto, pri čemer ima vsak član največ 50 % glasovalnih pravic v odboru javnih organov;

(d) če so izvršnemu direktorju svoj finančni prispevek v skladu s členom 11(6)(b) sporočile manj kot tri države članice ARTEMIS, ima Skupnost tretjino glasov, preostali dve tretjini pa se enakovredno porazdelita med države članice ARTEMIS;

(e) odločitve se sprejmejo z vsaj 60 % vseh glasov;

(f) predstavnik Skupnosti ima pravico veta v zvezi z vsemi zadevami glede uporabe njenega lastnega prispevka za Skupno podjetje ARTEMIS;

(g) vsaka država članica ali pridružena država, ki ni članica Skupnega podjetja ARTEMIS, lahko sodeluje v odboru javnih organov kot opazovalka. Te države prejmejo vse ustrezne dokumente odbora javnih organov in lahko svetujejo glede vseh odločitev, ki jih sprejme odbor javnih organov.

Vloga in naloge

Odbor javnih organov:

(a) zagotovi, da se pri dodelitvi javnih sredstev udeležencem projektov ustrezno spoštujeta načeli poštenosti in preglednosti;

(b) razpravlja o letnem delovnem programu iz člena 19(2) na podlagi predlogov odbora za industrijo in raziskave, vključno s proračunskimi sredstvi, ki so na voljo za razpise za zbiranje predlogov, in ga tudi odobri;

(c) odobri poslovnik za razpise za zbiranje predlogov, ocenjevanje in zbiranje predlogov ter spremljanje projektov;

(d) na predlog predstavnika Skupnosti določi finančni prispevek Skupnega podjetja ARTEMIS v proračun razpisov za zbiranje predlogov;

(e) odobri predmet in objavo razpisov za zbiranje predlogov;

(f) odobri izbiro predlogov projektov za javno financiranje na podlagi razpisov za zbiranje predlogov;

(g) na predlog predstavnika Skupnosti udeležencem projektov, izbranim na podlagi razpisov za zbiranje predlogov v katerem koli letu, določi odstotek finančnega prispevka Skupnega podjetja ARTEMIS iz člena 13(6)(a);

(h) sprejme svoj poslovnik v skladu z odstavkom 3.

Poslovnik

(a) Odbor javnih organov se sestane vsaj dvakrat na leto, običajno na sedežu Skupnega podjetja ARTEMIS;

(b) odbor javnih organov izvoli svojega predsednika;

(c) dokler odbor javnih organov ne sprejme svojega poslovnika, seje sklicuje Komisija;

(d) sklepčnost odbora javnih organov je podana, če so prisotni predstavniki Komisije in najmanj treh držav članic ARTEMIS.

Člen 9

Odbor za industrijo in raziskave

Sestava

ARTEMISIA imenuje člane odbora za industrijo in raziskave.

Odbor za industrijo in raziskave ima največ 25 članov.

Vloga in naloge

Odbor za industrijo in raziskave:

(a) izdela osnutek večletnega strateškega načrta iz člena 19(1), vključno z vsebino in posodobitvijo raziskovalnega programa, ter načrt predloži upravnemu odboru v odobritev;

(b) pripravi osnutek letnega delovnega programa iz člena 19(2), vključno s predlogi za vsebino razpisov za zbiranje predlogov, ki jih bo objavilo Skupno podjetje ARTEMIS;

(c) pripravi predloge o tehnološki, raziskovalni in inovacijski strategiji Skupnega podjetja ARTEMIS;

(d) pripravi predloge za dejavnosti v zvezi z vzpostavitvijo odprtih inovativnih okolij, spodbujanjem udeležbe MSP, preglednim in za sodelovanje odprtim razvojem standardov, mednarodnim sodelovanjem, širjenjem informacij in odnosi z javnostmi;

(e) svetuje drugim organom pri vprašanjih o načrtovanju in izvajanju raziskovalnih in razvojnih programov, spodbujanju partnerstev in finančnih spodbudah v Evropi, da bi se dosegli cilji Skupnega podjetja ARTEMIS;

(f) za opravljanje zgoraj navedenih nalog odbor za industrijo in raziskave po potrebi imenuje delovne skupine, ki jih usklajuje eden ali več članov tega odbora;

(g) sprejme svoj poslovnik v skladu z odstavkom 3.

Poslovnik

(a) Odbor za industrijo in raziskave se sestane najmanj dvakrat na leto;

(b) odbor za industrijo in raziskave izvoli svojega predsednika;

(c) dokler odbor za industrijo in raziskave ne sprejme svojega poslovnika, seje sklicuje ARTEMISIA.

Člen 10

Naloge notranjega revizorja

Upravni odbor prevzame odgovornost za naloge, ki jih notranjemu revizorju Komisije nalaga člen 185(3) Finančne uredbe, in ob upoštevanju velikosti in področja delovanja Skupnega podjetja ARTEMIS sprejme ustrezne določbe.

Člen 11

Viri financiranja

1. Dejavnosti Skupnega podjetja ARTEMIS se skupno financirajo s finančnimi prispevki, plačanimi v obrokih, in stvarnimi prispevki njegovih članov za kritje stroškov poslovanja ter financiranje raziskovalnih in razvojnih dejavnosti.

2. Vsa sredstva Skupnega podjetja ARTEMIS so namenjena doseganju ciljev iz člena 2 Uredbe.

3. V proračun Skupnega podjetja ARTEMIS se vključijo naslednja sredstva:

(a) prispevki članov za stroške poslovanja, razen tistih iz odstavka 5(c);

(b) prispevek Skupnosti za financiranje raziskovalnih in razvojnih dejavnosti;

(c) vsi prihodki, ki jih ustvari Skupno podjetje ARTEMIS;

(d) vsi drugi finančni prispevki in prihodki.

Vse obresti finančnih prispevkov, ki jih plačajo njegovi člani, se štejejo za prihodek Skupnega podjetja ARTEMIS.

4. Pravne osebe, ki niso člani Skupnega podjetja ARTEMIS, lahko k sredstvom tega podjetja dodajo stvarni ali denarni prispevek pod pogoji, ki jih s pogajanji doseže izvršni direktor v imenu upravnega odbora in v okviru mandata, ki mu ga ta podeli.

5. Stroške poslovanja Skupnega podjetja ARTEMIS krijejo njegovi člani:

(a) s finančnim prispevkom združenja ARTEMISIA do 20 milijonov EUR ali do 1 % skupnega zneska stroškov vseh projektov, glede na to, kateri znesek je višji, vendar ne več kot 30 milijonov EUR;

(b) prispevek Skupnosti znaša do 10 milijonov EUR. Če se del tega prispevka ne uporabi, se lahko nameni raziskovalnim in razvojnim dejavnostim iz odstavka 6;

(c) države članice ARTEMIS zagotovijo stvarne prispevke za stroške poslovanja s spodbujanjem izvajanja projektov in dodeljevanjem javnih sredstev, kot je navedeno v členih 12 in 13;

(d) prispevki Skupnosti in združenja ARTEMISIA so na voljo v skladu z določbami ustreznega letnega proračunskega načrta iz člena 18. Obročno odplačevanje se določi na podlagi finančnih potreb skupnega podjetja.

6. Raziskovalne in razvojne dejavnosti Skupnega podjetja ARTEMIS se financirajo s:

(a) finančnim prispevkom Skupnosti do 410 milijonov EUR za financiranje projektov, ki se lahko kasneje poveča z neporabljenimi sredstvi iz prispevka Skupnosti iz odstavka 5(b);

(b) finančnimi prispevki držav članic ARTEMIS, ki skupaj predstavljajo najmanj 1,8-kratni finančni prispevek Skupnosti. Ti finančni prispevki se izplačajo udeležencem projektov v skladu z določbami členov 12 in 13. Države članice ARTEMIS vsako leto izvršnemu direktorju do datuma, ki ga določi upravni odbor, sporočijo svoje nacionalne obveznosti, rezervirane za razpise za zbiranje predlogov, ki jih objavi Skupno podjetje ARTEMIS, pri čemer upoštevajo obseg finančno podprtih raziskovalnih in razvojnih dejavnosti, obravnavanih v razpisih;

(c) stvarnimi prispevki raziskovalnih in razvojnih organizacij, ki sodelujejo pri projektih, pri čemer so ti prispevki enaki njihovemu deležu potrebnih upravičenih stroškov za izvajanje projektov, kakor je določeno na podlagi predpisov zadevnih organov, ki zagotavljajo finančna sredstva in izdajajo sporazume o dodelitvi sredstev. Njihov celotni prispevek med obstojem Skupnega podjetja ARTEMIS je enak ali večji od prispevka javnih organov.

7. Finančni prispevki članov v Skupno podjetje ARTEMIS se plačujejo obročno v skladu z določbami letnega proračunskega načrta iz člena 18.

8. Vsak nov član Skupnega podjetja ARTEMIS, ki ni država članica ali pridružena država, Skupnemu podjetju ARTEMIS zagotovi finančni prispevek.

9. Če kateri koli član Skupnega podjetja ARTEMIS ne izpolni svojih obveznosti v zvezi z dogovorjenim finančnim prispevkom Skupnemu podjetju ARTEMIS, izvršni direktor zadevnega člana o tem pisno obvesti in določi sprejemljivo obdobje, v katerem lahko član izpolni svoje obveznosti. Če član obveznosti v tem obdobju ne izpolni, izvršni direktor skliče sejo upravnega odbora, ki odloča o tem, ali naj se njegovo članstvo prekliče oziroma ali naj se sprejmejo drugi ukrepi, dokler ta član ne izpolni svojih obveznosti.

10. Skupno podjetje ARTEMIS ima v lasti vsa sredstva, ki jih ustvari ali dobi za izpolnjevanje svojih ciljev, kot je to opisano v členu 2 Uredbe, razen če je določeno drugače.

Člen 12

Izvajanje raziskovalnih in razvojnih dejavnosti

1. Skupno podjetje ARTEMIS podpira raziskovalne in razvojne dejavnosti z javnimi in konkurenčnimi razpisi za zbiranje predlogov, z neodvisno oceno in izbiro predlogov, dodelitvijo javnih sredstev izbranim predlogom in financiranjem projektov.

2. Skupno podjetje ARTEMIS sklene z udeleženci projektov sporazume o dodelitvi sredstev za izvajanje projektov. Pogoji teh sporazumov o dodelitvi sredstev so v skladu s finančnimi pravili Skupnega podjetja ARTEMIS iz člena 6 Uredbe in se sklicujejo na ustrezne nacionalne sporazume o dodelitvi sredstev ali se po potrebi nanje opirajo, kot je navedeno v členu 13(6)(b).

3. Da se omogoči izvajanje projektov in dodeljevanje javnih sredstev Skupno podjetje ARTEMIS v skladu s svojimi finančnimi pravili sprejme upravne dogovore z nacionalnimi organi, ki jih v ta namen imenujejo države članice ARTEMIS.

4. Države članice ali pridružene države, ki niso članice Skupnega podjetja ARTEMIS, lahko s Skupnim podjetjem ARTEMIS sklenejo podobne dogovore.

5. Skupno podjetje ARTEMIS določi postopke za nadzor in kontrolo raziskovalnih in razvojnih dejavnosti, vključno z določbami za spremljanje in tehnično revizijo projektov. Države članice ARTEMIS lahko zahtevajo samo tista poročila o spremljanju in tehnični reviziji, ki jih zahteva Skupno podjetje ARTEMIS.

Člen 13

Financiranje projektov

1. Javno financiranje projektov, izbranih na podlagi razpisov za zbiranje predlogov Skupnega podjetja ARTEMIS, vključuje nacionalne finančne prispevke držav članic ARTEMIS in/ali finančni prispevek Skupnega podjetja ARTEMIS. Nobena javna podpora v okviru te pobude ne vpliva na postopkovna in materialna pravila v zvezi z državno pomočjo.

2. Do financiranja iz prispevkov Skupnosti za raziskovalne in razvojne dejavnosti Skupnega podjetja ARTEMIS iz člena 5 Uredbe so upravičene naslednje pravne osebe:

(a) pravne osebe s sedežem v državah članicah ARTEMIS, ki so z ustreznim nacionalnim organom sklenile sporazum o dodelitvi sredstev za takšen projekt po postopku oddaje javnih naročil Skupnega podjetja ARTEMIS;

(b) druge pravne osebe s sedežem v državah članicah ali pridruženih državah, ki niso članice Skupnega podjetja ARTEMIS. V takem primeru lahko te države s Skupnim podjetjem ARTEMIS določijo upravno ureditev, da se omogoči sodelovanje podjetij ter raziskovalnih in razvojnih organizacij s sedežem na njihovem ozemlju.

Stroški, nastali pri izvajanju raziskovalnih in razvojnih dejavnosti, so upravičeni do financiranja Skupnosti, če ne vključujejo davka na dodano vrednost.

3. V razpisih za zbiranje predlogov, ki jih pripravi in objavi Skupno podjetje ARTEMIS, je naveden celotni proračun, ki je na voljo za vsak razpis. V tem proračunu so navedeni zneski, ki jih na nacionalni ravni predvideva posamezna država članica ARTEMIS, in predvideni znesek finančnega prispevka Skupnega podjetja ARTEMIS. V razpisih so v zvezi s cilji razpisa navedena merila za ocenjevanje in vsi nacionalni pogoji ali pogoji Skupnega podjetja ARTEMIS za pridobitev sredstev.

4. Finančni prispevek Skupnega podjetja ARTEMIS k proračunu vsakega razpisa znaša do 55 % celotnega zneska, ki ga predvideva država članic ARTEMIS, razen če odbor javnih organov na predlog predstavnika Skupnosti odloči drugače.

5. Razpisi, ocenjevanje in izbor predlogov se izvajajo po naslednjih pravilih:

(a) razpisi za zbiranje predlogov, ki jih pripravi Skupno podjetje ARTEMIS, so odprti za udeležence s sedežem v državi članici ARTEMIS in s sedežem v kateri koli drugi državi članici ali pridruženi državi. Razpisi za zbiranje predlogov se objavijo;

(b) konzorcij udeležencev, ki se odzove na razpise s predlogi za projekte, mora vključevati najmanj tri nepovezane subjekte s sedežem v najmanj treh državah članicah ARTEMIS. Skupno podjetje ARTEMIS na podlagi preverjanj s strani ustreznih javnih organov preveri potencialne udeležence in njihov prispevek k predlogom projektov glede na predhodno določene nacionalne pogoje in pogoje skupnega podjetja za pridobitev sredstev. Udeležence je treba obvestiti o izpolnjevanju pogojev, po možnosti še preden predložijo popoln predlog projekta. Ti pregledi ne smejo povzročiti bistvene zamude pri postopku ocenjevanja in izbiranja predlogov;

(c) postopek ocenjevanja in izbiranja, ki se izvede s pomočjo neodvisnih strokovnjakov, zagotavlja, da dodelitev javnih sredstev Skupnega podjetja ARTEMIS poteka po načelih enakega obravnavanja, odličnosti in konkurenčnosti;

(d) po oceni predlogov odbor javnih organov sestavi razvrstitveni seznam predlogov na podlagi jasnih meril za ocenjevanje in njihovega skupnega prispevka k doseganju ciljev razpisa;

(e) odbor javnih organov odloča o izbiri predlogov in dodelitvi javnih sredstev izbranim predlogom v okviru razpoložljivega proračuna, pri čemer upošteva vse nacionalne pogoje za pridobitev sredstev in preverjanja, ki se izvedejo v skladu s točko (b). Prav tako je ta odločitev za države članice ARTEMIS zavezujoča brez nadaljnjih postopkov ocenjevanja ali izbire.

6. Financiranje projektov se izvaja po naslednjih pravilih:

(a) finančni prispevek Skupnega podjetja ARTEMIS za udeležence projektov se določi kot odstotek vseh stroškov, nastalih pri izvajanju projekta, ki ga po potrebi določi zadevni organ, ki zagotavlja finančna sredstva in sklepa sporazume o dodelitvi sredstev. Ta odstotek vsako leto določi Skupno podjetje ARTEMIS in znaša do 16,7 %. Ta odstotek je enak za vse udeležence projektov vsakega razpisa za zbiranje predlogov;

(b) države članice ARTEMIS sklenejo sporazume o dodelitvi sredstev z udeleženci projektov v skladu z nacionalnimi pravili, zlasti v zvezi s pogoji za dodelitev sredstev in drugimi potrebnimi finančnimi in pravnimi zahtevami. Kadar je primerno, se nacionalni finančni prispevki iz držav članic ARTEMIS izplačajo neposredno udeležencem projektov v skladu z nacionalnimi sporazumi o dodelitvi sredstev. Države članice ARTEMIS si po najboljših močeh prizadevajo za uskladitev pogojev in sklenitev sporazumov o dodelitvi sredstev in pravočasno izplačilo svojih finančnih prispevkov.

Člen 14

Finančne obveznosti

Finančne obveznosti Skupnega podjetja ARTEMIS ne smejo biti višje od zneska finančnih sredstev, ki je na razpolago, oziroma ki ga v proračun skupnega podjetja namenijo njegovi člani.

Člen 15

Finančni prihodki

Razen v primeru likvidacije Skupnega podjetja ARTEMIS v skladu z določbami člena 25 se prihodki, ki presegajo stroške, ne izplačajo članom Skupnega podjetja ARTEMIS.

Člen 16

Poslovno leto

Poslovno leto je enako koledarskemu letu.

Člen 17

Finančno izvajanje

Proračun Skupnega podjetja ARTEMIS izvršuje izvršni direktor.

Člen 18

Poročanje o finančnem položaju

1. Izvršni direktor upravnemu odboru vsako leto predloži predhodni predlog letnega proračuna, ki vsebuje napoved letnih izdatkov za prihodnji dve leti in vključuje kadrovsko organizacijsko shemo. V okviru te napovedi se ocene prihodkov in izdatkov za prvo od teh dveh poslovnih let pripravijo tako podrobno, kot je potrebno za notranji proračunski postopek vsakega člana glede na njegove finančne prispevke k Skupnemu podjetju ARTEMIS. Izvršni direktor predloži upravnemu odboru vse dodatne informacije, potrebne v ta namen.

2. Člani upravnega odbora nemudoma sporočijo izvršnemu direktorju svoje pripombe v zvezi s predhodnim predlogom letnega proračuna in zlasti v zvezi z ocenami sredstev in izdatkov za prihodnje leto.

3. Ob upoštevanju pripomb članov upravnega odbora izvršni direktor pripravi predhodni predlog letnega proračuna za prihodnje leto v sodelovanju z odborom za industrijo in raziskave ter ga predloži v odobritev upravnemu odboru.

4. Letni proračunski načrt in letni izvedbeni načrt za določeno leto upravni odbor Skupnega podjetja ARTEMIS sprejme do konca predhodnega leta.

5. V dveh mesecih po zaključku vsakega poslovnega leta izvršni direktor predloži upravnemu odboru v odobritev letne računovodske izkaze in bilance stanja za preteklo leto. Letni računovodski izkazi in bilance stanja za preteklo leto se predložijo Računskemu sodišču in Komisiji.

Člen 19

Načrtovanje in poročanje

1. Večletni strateški načrt določa strategijo in načrte za doseganje ciljev Skupnega podjetja ARTEMIS, vključno z raziskovalnim programom.

2. Letni delovni program opisuje obseg in proračun razpisov za zbiranje predlogov, potrebnih za izvajanje raziskovalnega programa za določeno leto.

3. Letni izvedbeni načrt določa načrt za izvedbo vseh dejavnosti Skupnega podjetja ARTEMIS za določeno leto, vključno s predvidenimi razpisi za zbiranje predlogov in ukrepi, ki jih je treba izvesti z javnimi razpisi. Izvršni direktor predstavi letni izvedbeni načrt upravnemu odboru skupaj z letnim proračunskim načrtom iz člena 18.

4. V letnem poročilu o dejavnostih je predstavljen napredek Skupnega podjetja ARTEMIS, dosežen v vsakem koledarskem letu, zlasti v povezavi z večletnim strateškim načrtom in letnim izvedbenim načrtom za zadevno leto. Poročilo vsebuje tudi informacije o sodelovanju MSP v raziskovalnih in razvojnih dejavnostih skupnega podjetja. Letno poročilo o dejavnostih predstavi izvršni direktor skupaj z letnimi računovodskimi izkazi in bilancami stanja.

5. Večletni strateški načrt, letni izvedbeni načrt in letno poročilo o dejavnostih se objavijo, ko jih odobri upravni odbor.

Člen 20

Pogodbe o naročilu blaga in storitev

Skupno podjetje ARTEMIS v skladu s svojimi finančnimi pravili vzpostavi vse ustrezne postopke in mehanizme za izvajanje, spremljanje in nadzorovanje pogodb o naročilu blaga in storitev, ki jih je treba skleniti za delovanje Skupnega podjetja ARTEMIS.

Člen 21

Odgovornost članov, zavarovanje

1. Skupno podjetje ARTEMIS ni odgovorno za izpolnjevanje finančnih obveznosti svojih članov. Prav tako ni odgovorno za nobeno državo članico ARTEMIS, ki ne izpolnjuje svojih obveznosti iz razpisov za zbiranje predlogov, ki jih je objavilo Skupno podjetje ARTEMIS.

2. Člani niso odgovorni za nobene obveznosti Skupnega podjetja ARTEMIS. Finančna obveznost članov je notranja obveznost do izključno Skupnega podjetja ARTEMIS in je omejena na njihovo obveznost, da prispevajo k sredstvom, kot je določeno v členu 11(3).

3. Ne glede na finančne prispevke udeležencev projektov v skladu s členom 13(6)(a) so finančne obveznosti Skupnega podjetja ARTEMIS glede njegovih dolgov omejene na prispevke članov za stroške poslovanja, kot je določeno v členu 11(3)(a).

4. Skupno podjetje ARTEMIS sklene in vzdržuje potrebna zavarovanja.

Člen 22

Navzkrižje interesov

Skupno podjetje ARTEMIS se pri izvajanju svojih dejavnosti izogiba vsakršnemu navzkrižju interesov.

Člen 23

Politika intelektualne lastnine

1. Naslednja pravila, ki urejajo varstvo, uporabo in razširjanje rezultatov raziskav, temeljijo na Uredbi (ES) št. 1906/2006 in zagotavljajo, da je, kjer je to primerno, intelektualna lastnina iz raziskovalnih in razvojnih dejavnosti v skladu s to uredbo zaščitena ter da se rezultati raziskav uporabljajo in razširjajo.

Cilj politike intelektualne lastnine, kot je določena v tem členu, je spodbujati ustvarjanje znanja in njegovo izkoriščanje, doseči pravično dodeljevanje pravic, nagrajevati inovacije in doseči množično sodelovanje zasebnih in javnih subjektov v projektih.

2. Za namene tega člena:

(a) „informacije“ pomenijo kakršno koli skico, specifikacijo, fotografijo, vzorec, model, proces, postopek, navodilo, programsko opremo, poročilo, spis ali katero koli drugo tehnično in/ali tržno informacijo, strokovno znanje, podatke ali dokumente vseh vrst, vključno z ustnimi informacijami, razen „pravic intelektualne lastnine“;

(b) „pravice intelektualne lastnine“ (PIL) pomenijo vse pravice intelektualne lastnine, vključno s patenti, uporabnimi modeli in spričevali o koristnosti, pravice industrijskega vzorca, avtorske pravice, poslovne skrivnosti, pravice do baz podatkov, pravice topografije polprevodniških izdelkov ter vse registracije, prijave, razdelitve, podaljšanja, ponovna preverjanja, obnovitve ali ponovne izdaje zgoraj navedenega, razen blagovnih znamk in trgovskih imen;

(c) „osnovne informacije“ pomenijo informacije, ki jih ima v lasti ali jih nadzoruje udeleženec projekta na dan začetka veljavnosti ustreznega sporazuma o projektu ali nad katerimi udeleženec projekta pridobi lastništvo ali nadzor zaradi dejavnosti zunaj okvira projekta;

(d) „osnovne PIL“ pomenijo vse PIL, ki jih ima v lasti ali jih nadzoruje udeleženec projekta na dan začetka veljavnosti ustreznega sporazuma o projektu ali nad katerimi se med trajanjem ustreznega sporazuma o projektu pridobi lastništvo ali nadzor zaradi dejavnosti izven okvira projekta;

(e) „osnovna znanja“ pomenijo osnovne informacije in osnovne PIL;

(f) „nove informacije“ pomenijo vse informacije, ki so posledica dejavnosti, izvedenih v okviru zadevnega projekta, kot je določeno v ustreznem sporazumu o projektu;

(g) „nove PIL“ pomenijo PIL, ki se ustvarijo kot rezultat dejavnosti, izvedenih v okviru zadevnega projekta, kot je določeno v ustreznem sporazumu o projektu;

(h) „nova znanja“ pomenijo nove informacije in nove PIL;

(i) „pravice dostopa“ pomenijo neizključne licence in uporabniške pravice do novih ali osnovnih znanj, z izjemo pravic do podeljevanja podlicenc, razen če sporazum o projektu določa drugače;

(j) „potreben“ pomeni „tehnično nujen“ za izvajanje projekta in/ali, v zvezi z uporabo novih znanj in kadar gre za pravice intelektualne lastnine, pomeni, da bi bile, če ne bi bile dodeljene pravice dostopa, te pravice intelektualne lastnine kršene;

(k) „uporaba“ pomeni razvijanje, ustvarjanje in trženje izdelka ali postopka za ustvarjanje in zagotavljanje storitve, ki je lahko nadalje opredeljena v zadevnem sporazumu o projektu;

(l) „razširjanje“ pomeni razkritje novih znanj na ustrezen način, razen s postopki za njihovo zaščito, vključno z objavo novih znanj preko katerega koli medija;

(m) „sporazum o projektu“ pomeni sporazum med udeleženci projekta, ki določa vse pogoje ali del pogojev, ki se uporabljajo med udeleženci v zvezi z določenim projektom, kot je konzorcijska pogodba, ki vsebuje pravice dostopa brez omejitve v skladu s tem členom;

(n) „pogoji prenosa“ pomenijo finančne pogoje, ki imajo manjšo vrednost kot pošteni in razumni pogoji, običajno je to strošek za dajanje pravic do dostopa na razpolago.

3. Brez poseganja v pravila Skupnosti o konkurenci ureditve intelektualne lastnine v projektih urejajo naslednja načela:

3.1 Lastništvo

3.1.1 Skupno podjetje ARTEMIS ima v lasti vsa opredmetena in neopredmetena sredstva, ki jih Skupno podjetje ARTEMIS za svoje delovanje ustvari z lastnimi sredstvi ali ki so nanj prenesena, razen če je določeno drugače.

3.1.2 Ne glede na zgornje določbe Skupno podjetje ARTEMIS ne obdrži informacij ali PIL, ki so bile ustvarjene s projekti.

3.1.3 Vsak udeleženec projekta ostane lastnik svojih osnovnih znanj. Udeleženci lahko osnovna znanja, potrebna za namene projektov Skupnega podjetja ARTEMIS, opredelijo v pisnem sporazumu o projektu in lahko, kjer je to primerno, določena osnovna znanja tudi izločijo.

3.1.4 Nova znanja, ki izhajajo iz dela, opravljenega v projektih, so v lasti udeleženca(-ev), ki to delo opravlja(-jo), v skladu z ureditvami iz sporazumov o dodelitvi sredstev in sporazumov o projektih ter v skladu z načeli, določenimi v tem členu.

3.2 Pravice dostopa

3.2.1 Udeleženci projekta se lahko odločijo za dodelitev pravic dostopa v širšem obsegu, kot je določeno v tem členu. Udeleženci projekta lahko opredelijo osnovna znanja, potrebna za namene projekta in se, kadar je primerno, dogovorijo tudi o izključitvi posebnih osnovnih znanj.

3.2.2 Pravice dostopa do osnovnih znanj se dodelijo drugim udeležencem v istem projektu, če ti drugi udeleženci potrebujejo ta osnovna znanja za opravljanje svojega dela v projektu, pod pogojem, da lastnik te pravice lahko dodeljuje. Pravice dostopa se dodelijo pod pogoji prenosa, o katerih se dogovorijo zadevni udeleženci projekta, razen če se vsi podpisniki sporazuma o projektu ne dogovorijo drugače.

3.2.3 Pravice dostopa do novih znanj se dodelijo drugim udeležencem v istem projektu, če ta znanja potrebujejo za opravljanje svojega dela v projektu. Taka dodelitev je brezplačna, neizključna in neprenosljiva.

3.2.4 Udeleženci v istem projektu uživajo pravice dostopa do osnovnih znanj, če so ta potrebna za uporabo njihovih lastnih novih znanj v tem projektu, pod pogojem, da lastnik osnovnih znanj ta znanja lahko dodeljuje. Taka dodelitev je neizključna in neprenosljiva, dodeljena pod poštenimi, razumnimi in nediskriminatornimi pogoji.

3.2.5 Udeleženci v istem projektu uživajo pravice dostopa do novih znanj, če so ta potrebna za njihovo lastno uporabo. Taka dodelitev je neizključna in neprenosljiva, bodisi dodeljena brezplačno ali pod poštenimi, razumnimi in nediskriminatornimi pogoji.

3.2.6 Ob upoštevanju sporazuma med vsemi zadevnimi lastniki se za namene izvajanja nadaljnjih raziskovalnih dejavnosti pravice dostopa do novih znanj dodelijo tretjim osebam pod poštenimi in razumnimi pogoji, o katerih se je treba dogovoriti.

3.3 Zaščita, uporaba in razširjanje

3.3.1 Če lahko nova znanja prinašajo dobiček, njihov lastnik (i) poskrbi za njihovo ustrezno in učinkovito zaščito ob upoštevanju svojih legitimnih interesov in legitimnih interesov drugih udeležencev v zadevnem projektu, zlasti tržnih interesov, in (ii) jih uporablja ali zagotovi, da se uporabljajo.

3.3.2 Vsak udeleženec zagotovi, da se nova znanja, ki jih ima v lasti, razširjajo brez nepotrebnega zavlačevanja.

3.3.3 Vse dejavnosti razširjanja so v skladu z zaščito pravic intelektualne lastnine, z obveznostmi v zvezi z zaupnostjo in legitimnim interesom lastnikov novih znanj.

3.3.4 O vsakršnem razširjanju novih ali osnovnih znanj ali zaupnih informacij v lasti drugih udeležencev istega projekta ali podatkov oziroma informacij v zvezi z novimi ali osnovnimi znanji ali zaupnimi informacijami drugih udeležencev je treba te druge udeležence predhodno obvesti. V 45 dneh po obvestilu o razširjanju lahko vsak udeleženec razširjanju pisno ugovarja, če so zaradi takšnega razširjanja ogroženi njegovi legitimni interesi v zvezi z njegovimi novimi ali osnovnimi znanji. V takšnih primerih se razširjanje ne izvede, razen če se sprejmejo ustrezni ukrepi za zaščito teh legitimnih interesov.

3.3.5 Vse objave, patentne prijave, ki jih vloži udeleženec ali so vložene v njegovem imenu, ali katero koli drugo razširjanje v zvezi z novimi znanji vključujejo izjavo, da so bila zadevna nova znanja pridobljena s finančno podporo Skupnega podjetja ARTEMIS. Vse dejavnosti razširjanja so v skladu z zaščito pravic intelektualne lastnine, z obveznostmi v zvezi z zaupnostjo in legitimnim interesom lastnikov novih znanj.

3.4 Prenos

3.4.1 Če udeleženec prenese lastništvo na novih znanjih, prenese svoje obveznosti v zvezi s tem novem znanju na prevzemnika, vključno z obveznostjo prenosa navedenih obveznosti na morebitnega nadaljnjega prevzemnika. Te obveznosti vključujejo obveznosti, povezane z dodeljevanjem pravic dostopa ter razširjanjem in uporabo.

3.4.2 Ob upoštevanju obveznosti v zvezi z zaupnostjo udeleženec projekta takrat, ko se od njega zahteva prenos njegovih obveznosti, da bi zagotovil pravice dostopa, ostale udeležence predvidenega prenosa obvesti vsaj 45 dni prej in zagotovi zadostne informacije o predvidenem novem lastniku novih znanj, da drugim udeležencem omogoči uveljavitev njihovih pravic dostopa. Po obvestilu lahko vsak udeleženec v 30 dneh ali v drugačnem pisno dogovorjenem roku, ugovarja vsakemu nameravani prenosu lastništva, če meni, da bi prenos škodil njegovim pravicam dostopa. Če dokaže, da bi prenos škodil njegovim pravicam dostopa, se nameravani prenos ne izvede, dokler zadevni udeleženci ne dosežejo dogovora.

3.5 Udeleženci v istem projektu med sabo sklenejo sporazum o projektu, ki določa ureditve v zvezi z intelektualno lastnino v skladu s tem členom.

Člen 24

Spremembe Statuta

1. Vsak član Skupnega podjetja ARTEMIS lahko upravnemu odboru poda pobudo za spremembo Statuta.

2. Pobude iz odstavka 1, ki jih je odobril upravni odbor, se kot osnutki sprememb predložijo Komisiji, ki jih, če je to ustrezno, sprejme.

3. Vse spremembe bistvenih elementov tega statuta, in zlasti spremembe členov 3, 4, 6, 7, 11, 13, 21, 24 in 25 Statuta, pa se sprejmejo v skladu s členom 172 Pogodbe.

Člen 25

Likvidacija

1. Likvidacija Skupnega podjetja ARTEMIS se izvede ob koncu obdobja, določenega v členu 1(1) Uredbe, ali na podlagi spremembe v skladu s členom 11(2) Uredbe.

2. Postopek likvidacije se začne samodejno, če se Komisija umakne iz Skupnega podjetja ARTEMIS.

3. Za vodenje postopkov v zvezi z likvidacijo Skupnega podjetja ARTEMIS upravni odbor imenuje enega ali več likvidacijskih upraviteljev, ki spoštujejo odločitve upravnega odbora.

4. Ko je Skupno podjetje ARTEMIS likvidirano, državi gostiteljici vrne vso fizično podporo, ki ji jo je ta dala na voljo v skladu s sporazumom o gostovanju iz člena 17 Uredbe.

5. Po vrnitvi fizičnega premoženja, kot je določeno v odstavku 4, se vsa nadaljnja sredstva uporabijo za kritje obveznosti Skupnega podjetja ARTEMIS in stroškov, povezanih z njegovo likvidacijo. Vsi presežki se porazdelijo med člane, obstoječe v trenutku likvidacije, in sicer sorazmerno z njihovim dejanskim prispevkom k Skupnemu podjetju ARTEMIS. Vsi presežki, ki se dodelijo Skupnosti, se vrnejo v proračun Komisije.

6. Preostala sredstva se porazdelijo med člane, obstoječe v trenutku likvidacije, in sicer sorazmerno z njihovim dejanskim prispevkom k Skupnemu podjetju ARTEMIS.

7. Vzpostavi se ad hoc postopek za zagotovitev primernega upravljanja vsakršnega sporazuma o dodelitvi sredstev ter pogodbe o naročilu blaga in storitev, ki jih sklene Skupno podjetje ARTEMIS za obdobje, daljše od obdobja obstoja Skupnega podjetja ARTEMIS.